# Hèctor Serra i Cubilles

Hèctor Serra i Cubilles (nascut a Aldaia) és un escriptor, periodista i activista polític valencià.

## Biografia

Nascut a Aldaia (l'Horta), es llicencià en Periodisme a la Universitat de València i es graduà en un màster de Professor d'Educació Secundària. Des de 2003 ha col·laborat com a periodista al programa "Encèn l'oïda" d'Aldaia Ràdio, al periòdic L'Accent, al portal cultural Núvol.com i a la revista digital musical Tres deu. També ha estat membre actiu de diferents moviments socials a nivell comarcal i nacional. L'any 2010 s'estrenà en el món de la poesia amb la publicació de la "plaquette" Terrabastall suburbial, obra que li valgué el premi Bancaixa-UV d'escriptura de creació d'aquell mateix any. L'any 2013 publicà Trèmolo, el seu primer poemari llarg en solitari, però el seu recull de poemes més expansiu fins al moment, tant en fons com en forma, arribà l'any 2016 amb Cinètica, obra premiada amb el Premi 25 d'Abril-Vila de Benissa de poesia de 2015.
Alguns dels seus poemes han estat adaptats per a partitura musical. «Albades» i «Coloraina», amb música del compositor valencià Ramón Pastor, i amb Miguel Bruñó al piano, foren estrenades per l'Orfeó Universitari de València al claustre de la Universitat de València al juny de 2014. Per la seua banda, l'Orfeó d'Aldaia va cantar «Albades» al concert "Som músics, som valencians" a l'octubre de 2015. L'aportació musical més recent l'ha protagonitzada el grup de pop Novembre Elèctric, el qual ha bastit íntegrament el seu segon llarga durada, Tremole, amb textos de l'autor. No debades, el vocalista del grup, Yeray Calvo, juntament amb l'autor, crearen un espectacle poètico-musical, Trèmolo elèctric (també anomenat, Trèmolo de tardor), que voltà arreu del territori des de l'any 2013. València, Sitges, Rafelcofer o Gandia foren algunes de les localitats visitades.
A nivell col·lectiu, diverses antologies generacionals recullen els seus poemes. L'any 2012 col·laborà a Estels de paper, un recopilatori dels vint-i-un primers poetes de la col·lecció Mil poetes i un país, de l'editorial Germania, i l'any 2013 participà a Màtria, un recull de noves veus poètiques dels Països Catalans. Quant a homenatges a la trajectòria dels poetes més consolidats, l'any 2013 participà en Poemes per a Jaume Pérez Montaner i l'any 2015 a Els déus no abandonen Antoni. Homenatge a Antoni Ferrer.

## Obres poètiques

* Terrabastall suburbial (PUV, 2010)
* Trèmolo (editorial Germania, 2013)
* Cinètica (Viena edicions, 2016)

### Col·laboracions

* Estels de paper. Vint-i-un poetes per al segle XXI (editorial Germania, 2012)
* Poemes per a Jaume Pérez Montaner (Ca Revolta, 2013)
* Màtria. Noves veus poètiques dels Països Catalans (Germania, 2013)
* Els déus no abandonen Antoni. Homenatge a Antoni Ferrer (Onada edicions, 2015)

## Premis

* Premi Bancaixa-Universitat de València d'escriptura de creació de 2010, per Terrabastall suburbial
* Premi 25 d'Abril-Vila de Benissa de poesia de 2015, per Cinètica

## Referències

* 1 2 3 4 5 6 7 8 «Trèmolo». Germania.es. Arxivat de l'original el 2013-07-12. [Consulta: 7 març 2013].
* ↑ «Núvol.com - Hèctor Serra». Núvol.com. [Consulta: 7 març 2013].
* ↑ «Tresdeu.com - Hèctor Serra». Tresdeu.com. [Consulta: 7 març 2013].
* ↑ «Héctor Serra presenta su nuevo libro de poesía que forma parte de la colección 'Mil Poetas y un País'» (en castellà). HortaNoticias.com. [Consulta: 7 març 2013].
* ↑ Aliaga, Xavier. «Recomanem - Poesia». ElPais.com, 10-07-2013. [Consulta: 12 juliol 2013].
* 1 2 3 «Cinètica». VienaEditorial.com. Arxivat de l'original el 2017-03-18. [Consulta: 17 febrer 2016].
* 1 2 «Ja es coneixen els guanyadors dels Premis 25 d'Abril i del Certamen de Pintura Salvador Soria». InfoBenissa.cat, 10-03-2015. [Consulta: 16 febrer 2016].
* ↑ «Les veus de l'Orfeó Universitari de València omplin hui el Claustre de La Nau dins del festival Serenates». UV.es. [Consulta: 17 febrer 2016].
* ↑ Sena, Laura. «Doscientos artistas reivindican en Aldaia la música como seña de identidad valenciana» (en castellà). Levante-EMV.es, 19-10-2015. [Consulta: 17 febrer 2016].
* 1 2 «Tremole, Novembre Elèctric posa música als poemes d'Hèctor Serra». TresDeu.com, 01-11-2015. [Consulta: 16 febrer 2016].
* ↑ «Sitges aplaudeix "Trèmolo de tardor"». EditorialGermania.blogspot.com.es, 06-11-2013. [Consulta: 17 febrer 2016].
* ↑ «Trèmolo de tardor, espectacle poètico-musical». Sitges.cat. [Consulta: 17 febrer 2016].
* ↑ «VIII Festival de Poesia Rafelcofer». ElRebrot.org, 05-03-2014. [Consulta: 17 febrer 2016].
* ↑ «Hèctor Serra i Yeray Calvo estrenen "Trèmolo de tardor" a Gandia». EditorialGermania.blogspot.com.es, 20-10-2013. [Consulta: 17 febrer 2016].
* 1 2 «Estels de paper». Germania.es. Arxivat de l'original el 2013-07-07. [Consulta: 7 març 2013].
* 1 2 Pérez Montaner, Jaume. «Màtria. Noves veus poètiques dels Països Catalans avui a l'Horiginal». Núvol.com, 12-03-2013. [Consulta: 16 febrer 2016].
* 1 2 Alonso, Manel. «La poesia valenciana ret un sentit homenatge a Jaume Pérez Montaner». DiariGran.cat, 23-05-2013. Arxivat de l'original el 2013-12-19. [Consulta: 17 febrer 2016].
* 1 2 «Els déus no abandonen Antoni. Homenatge a Antoni Ferrer». OnadaEdicions.com. Arxivat de l'original el 2016-01-14. [Consulta: 17 febrer 2016].
* ↑ «Vendiendo Europa a los americanos / Terrabastall suburbial». PUV.es. [Consulta: 20 juliol 2018].
* ↑ Torres, Aina. «Com un tremolor». Núvol.com, 23-02-2013. [Consulta: 7 març 2013].
* ↑ Alonso, Manel. «Atacs d'artilleria». DiariGran.cat, 27-03-2013. Arxivat de l'original el 2016-03-17. [Consulta: 30 març 2013].
* ↑ «Presentació en Alzira d'Estels de paper». Blog Editorial Germania, 01-12-2012. [Consulta: 7 març 2013].
* ↑ «L'aldaier Hèctor Serra va rebre ahir el Premi Bancaixa-Universitat de València 2010 en escriptura de creació». Ajuntament d'Aldaia, 15-12-2010. [Consulta: 7 març 2013].

## Enllaços externs

* Blog personal "L'Extraradi" Arxivat 2020-04-20 a Wayback Machine.